Ο **Γεώργιος Βεργωτής** (1893-1965) ήταν Έλληνας εφοπλιστής και ευεργέτης.

Βιογραφία
---------

Γεννήθηκε το 1893 στα Κουρκουμελάτα Κεφαλλονιάς. Ήταν το 5ο από τα 8 τέκνα των Ρόκου Βεργωτή και της Ευτυχίας Κορνέλλου. Διδάχθηκε τα πρώτα του γράμματα στην Κεφαλλονιά και στη συνέχεια σπούδασε στην Ροβέρτειο Σχολή της Κωνσταντινούπολης και την Εμπορική Σχολή της Χάλκης. Μετέβη στην Μασσαλία όπου σπούδασε στην εκεί Ναυτική Ακαδημία, και από το 1918 ασχολήθηκε με την ναυτιλιακή επιχείρηση του πατέρα του, "Vergottis Ltd". Ανέλαβε την διεύθυνση του γραφείου της εταιρείας στο Κάρντιφ από τον αδελφό του, και το 1921 αγόρασε μαζί με τους αδελφούς του 4 φορτηγά πλοία, τα οποία ωστόσο χάθηκαν κατά την διάρκεια του Β΄ Παγκοσμίου Πολέμου.

Παράλληλα από το τέλος της δεκαετίας του 1930 μετέφερε την έδρα της ναυτιλιακής του εταιρείας στη Νέα Υόρκη, ενώ μετά το τέλος του Β΄ Παγκοσμίου Πολέμου αγόρασε 3 πλοία ώστε να επανεκκινήσει την εταιρεία του. Την δεκαετία του 1950 ξεκίνησε ένα πρόγραμμα ναυπηγήσεων νέων πλοίων από την Ιαπωνία, το οποίο συνέχισε μέχρι το δεύτερο μισό της επόμενης δεκαετίας.

Υπήρξε μέλος του διοικητικού συμβουλίου της Ένωσης Ελλήνων Εφοπλιστών για τέσσερις θητείες.

Πέθανε από καρδιακή προσβολή στις 27 Αυγούστου 1965 στο Λονδίνο, σε ηλικία 72 ετών, ενώ ανέβαινε τις σκάλες του αεροσκάφους για να επιστρέψει στην Κεφαλλονιά. Τάφηκε στο χωριό που γεννήθηκε, τα Κουρκουμελάτα.

Φιλανθρωπίες και διακρίσεις
---------------------------

Έμεινε το μεγαλύτερο διάστημα της ζωής του εκτός Ελλάδας, ωστόσο όταν χρειάστηκε έδειξε το ενδιαφέρον του και έδωσε μέρος της περιουσίας του σε αυτήν, κυρίως στην πατρίδα του, την Κεφαλλονιά. Σημαντικότερο παράδειγμα ήταν οι σεισμοί του 1953 που έπληξαν τα Ιόνια νησιά. Λόγω της φιλανθρωπικής του δράσης η Ακαδημία Αθηνών του απένειμε χρυσό μετάλλιο το 1964 ανακηρύσσοντάς τον εθνικό ευεργέτη.

Το 1958 κατασκευάστηκε με δωρεά του το στάδιο Αργοστολίου «Ανδρέας Βεργωτής».

Προς τιμήν του υπάρχει ένας ανδριάντας στο Πνευματικό Κέντρο των Κουρκουμελάτων από όπου και κατάγεται, ο οποίος παρουσιάστηκε στο κοινό τον Οκτώβριο του 2019 και δημιουργήθηκε από τον Γεώργιο Ρούσση. Το φιλανθρωπικό του έργο όμως συνεχίζεται από την οικογένεια του, μέσω του ιδρύματος Μαρής και Γεωργίου Βεργωτή.

Παραπομπές
----------

1. ↑  «Βεργωτής, Γεώργιος (Κουρκουμελάτα Κεφαλλονιάς, 1893 - Λονδίνο, 1965)». *Παγκόσμιο Βιογραφικό Λεξικό - Τόμος: 2*. Εκδοτική Αθηνών. σελ. 255. Ανακτήθηκε στις 26 Σεπτεμβρίου 2017.
2. 1 2 3 4  «Βιογραφία Γεωργίου Ρ. Βεργωτή». *vergottisfoundation.org*. Ίδρυμα Γεωργίου και Μαρής Βεργωτή. Ανακτήθηκε στις 26 Σεπτεμβρίου 2017.
3. ↑  «Τα 262 εκλεγέντα μέλη των Διοικητικών Συμβουλίων της ΕΕΕ (1916 - 2025)/». Ένωση Ελλήνων Εφοπλιστών. Ανακτήθηκε στις 17 Μαρτίου 2024.
4. ↑  «Απεβίωσεν ο μέγας ευεργέτης της Κεφαλληνίας Γεώργιος Βεργωτής». *Ελευθερία*: σελ. 8. 31 Αυγούστου 1965. .
5. ↑  «Απενεμήθησαν τα βραβεία της Ακαδημίας». *Μακεδονία*. 31 Δεκεμβρίου 1964.. Ανακτήθηκε στις 26 Σεπτεμβρίου 2017.
6. ↑  «Τα αποκαλυπτήρια του ανδριάντα του Εθνικού Ευεργέτη Γεωργίου Βεργωτή, στα Κουρκουμελάτα». *kefaloniapress.gr* (στα Αγγλικά). 7 Οκτωβρίου 2019. Ανακτήθηκε στις 7 Μαρτίου 2021.
7. ↑  «Από σήμερα λειτουργεί στο Γ.Ν. Κεφαλονιάς μοριακός αναλυτής δειγμάτων για Κορονοϊό». *Kefalonia Life* (στα Αγγλικά). 3 Αυγούστου 2020. Ανακτήθηκε στις 7 Μαρτίου 2021.

Εξωτερικοί σύνδεσμοι
--------------------

* Γεώργιος Βεργωτής στον *Πανδέκτη*, του Εθνικού Ιδρύματος Ερευνών.